हिन्दू-मुस्लिम सद्भाव के कहानीकार के रूप में प्रेमचंद बेमिसाल हैं। वे ऐसे हिन्दू और मुस्लिम पात्रों का निर्माण करते हैं जिनमें असाधारण धार्मिक सहिष्णुता होती है। "मंदिर और मस्जिद"(1925) में चौधरी इतरअली ऐसे ही उच्चवर्गीय जागीरदार पात्र हैं वे न तो मुसलमानों द्वारा हिन्दू मंदिर पर हमले को बरदाश्त करते हैं और न ही हिंदुओं द्वारा मस्जिद पर किए गए आक्रमण को। वे मानते हैं कि "किसी के दीन की तौहीन करने से बड़ा और कोई गुनाह नहीं है।" इसका मूल्य उन्हें अपने दामाद और स्वामिभक्त सेवक की मृत्यु के रूप में चुकाना पड़ता है।